Ehipululo 3: Omulume Wotete Nomukai Wotete
OITYI tyelikalela polutalatu olu? Ovanthu. Omulume wotete nomukai wotete. Olie wevelinga? O Huku. Ove wii enyina lia Huku? O Yehova. Iya enyina liomulume nomukai o Andau na Eva.
Yehova Huku alinga Andau ngetyi. Wapola ombuma yomeheke alingi olutu luomulume luafwapo. Afili meyulu liomulume, iya Andau akala nomuenyo.
Yehova Huku ankho una ovilinga pala Andau. Watolela Andau aavele omanyina ovinyama aviho. Tyipondola Andau wakala omuvo omunyingi nokutala ovinyama opo apondole okuviavela omanyina omawa. Pokuava omanyina kovinyama, Andau wahimbika okutala otyipuka tyimue. Ove utyii oityi?
Ovinyama aviho ankho vikahi vivali vivali. Ankho kuna tate yondyamba na me yondyamba. Tupu ankho kuna tate yonkhulika na me yonkheyama. Mahi Andau ankho ukahi aike. Ngotyo, Yehova walalesa Andau iya emupolo olupati. Olupati olo emupola Yehova walinga omukai. Iya omukai oo, alingi tembua Andau.
Andau pahe ahambukwa. Eva, nae akala nehambu etyi apakwa motyikunino otyiwa pala okukala. Pahe ovo ankho vapondola okukala novana nokukala kumue nehambu.
Yehova wahandele Andau na Eva vakaleko apeho. Wahandele vapilulule oohi aiho opo ikale omphangu imue ongwa ngo tyikunino tyo Endene. Andau na Eva vahambukilwe unene puetyi vasoka kombinga yokulinga ovilinga ovio. Okuti ove wahandele okulinga onthele mokulinga oohi otyikunino tyimue otyiwa? Anthi, ehambu lia Andau na Eva kaliatuaileko. Tutalei omokonda yatyi.
Salmos 83:18; Gênesis 1:26-31; 2:7-25.
Omapulo
- Oñgeni olutalatu Luehipululo lia 3, luelikalela nolutalatu Luehipululo lia 2?
- Olie walinga omulume wotete? Iya ankho enyina liomulume oo olie?
- Ovilinga patyi Huku aavelele Andau?
- Omokonda yatyi Huku alalesile Andau otumphoki otunene?
- Andau na Eva ankho valingwa opo vakale nomuenyo omanima eñgapi? Iya Yehova wahandele Andau na Eva valinge ovilinga patyi?
Omapulo omakuavo
- Tanga Salmo 83:18.
Enyina lia Huku olie? Omphangu patyi ena kombanda yoohi? (Jer. 16:21; Dan. 4:17)
- Tanga Gênesis 1:26-31.
Oityi Huku amanuhula okulinga monthiki ya pandu? Oñgeni otyo ankho tyelikalela novinyama? (Gên. 1:26)
Oityi Yehova apongiya pala ovanthu no vinyama? (Gên. 1:30)
- Tanga Gênesis 2:7-25.
Oityi Andau ankho ena okulinga opo aluke ovinyama? (Gên. 2:19)
Oñgeni Genesis 2:24 itukuatesako okunoñgonoka olusoke lua Huku kombinga yotyinepo, nokuliyapuka no kulihenga? (Gên. 2:24; Mat. 19:4-6, 9)
ita_Latn umb_Latn umb_Latn umb_Latn umb_Latn umb_Latn umb_Latn war_Latn umb_Latn umb_Latn bem_Latn umb_Latn umb_Latn umb_Latn umb_Latn kmb_Latn kik_Latn kmb_Latn swh_Latn tum_Latn kmb_Latn umb_Latn pag_Latn